เซี่ยงไฮ้คอมโพสิตปิดลบ 7.91 จุด ขณะหุ้นพลังงานอ่อนตัว
เซี่ยงไฮ้คอมโพสิตปิดลบ 7.91 จุด ขณะหุ้นพลังงานอ่อนตัว
27 ธ.ค. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้อ่อนตัวลง โดยดัชนีเซี่ยงไฮ้คอมโพสิตอ่อนตัว 7.91 จุด หรือ 0.25% ปิดที่ 3,114.66 จุด แม้ว่า จีนได้เปิดเผยข้อมูลกำไรของบริษัทอุตสาหกรรมขนาดใหญ่ที่ขยายตัวขึ้นก็ตาม ขณะที่หุ้นกลุ่มพลังงานปรับตัวลง
สำนักงานสถิติจีน (NBS) เปิดเผยในวันนี้ว่า ผลกำไรของบริษัทอุตสาหกรรมขนาดใหญ่ของจีน ปรับตัวเพิ่มขึ้น 14.5% ในเดือนพ.ย. เมื่อเทียบรายปี และเพิ่มขึ้น 9.8% เมื่อเทียบกับเดือนก่อนหน้า
ด้านกระทรวงพาณิชย์จีนเปิดเผยว่า  ตัวเลขการลงทุนโดยตรงจากต่างประเทศ (FDI) ของจีนจะยังคงทรงตัวไปตลอดปี 2559 เมื่อเทียบกับปีที่แล้ว ขณะที่เม็ดเงินลงทุนโดยตรงในต่างประเทศ (ODI) ของจีนจะเติบโตขึ้นอย่างแข็งแกร่ง
นายเกา หูเฉิง รัฐมนตรีกระทรวงพาณิชย์จีนระบุว่า ตัวเลข FDI ซึ่งไม่นับรวมการลงทุนในภาคการเงินประจำปี 2559 นั้น มีแนวโน้มว่า จะอยู่ที่ 7.85 แสนล้านหยวน (1.26 แสนล้านดอลลาร์)
                